Kirjailija- ja taiteilijayhdistys Kiila ry. kritisoi Euroopan Unionin ja Yhdysvaltain välillä neuvoteltavan transatlanttisen investointisopimuksen TTIP:n solmimista. Kiila vaatii sopimuksen neuvotteluja avattavaksi kansalaisyhteiskunnan, asiantuntijoiden ja julkisen keskustelun kohteeksi. ”Epädemokraattisen salailun on loputtava, kun kyseessä on meidän kaikkien huominen.”

Järjestön mukaan TTIP-sopimuksen yksityiskohtiin ovat saaneet tutustua vain EU-komission jäsenet, yksityisten suuryritysten edustajat ja talouselämän lobbarit. Edes kaikki Europarlamentin jäsenet eivät ole selvillä sopimuksesta. On hämärän peitossa voiko sopimuksen yksityiskohtiin vaikuttaa ja jos niin miten. Joitakin tietoja sopimuksen yksityiskohdista on silti vuotanut julkisuuteen.

Kiilan mukaan TTIP-sopimus toteutuessaan todennäköisesti vaarantaa kansalaisten tasavertaisuuden. Se asettaa hyvinvointiyhteiskunnan tulevaisuuden kaltevalle pinnalla. On mahdollista, että sopimuksen myötä kaikki julkiset palvelut terveydenhuoltoa, koulutusta, vesi- ja jätehuoltoa, korvaamattomia luonnonvaroja, kuten vesivaroja, myöten avataan niin sanotulle vapaalle kansainväliselle kilpailulle. Paluuta verovaroista rahoitettuihin julkisiin peruspalveluihin ei tämän jälkeen välttämättä enää ole.

Ongelmallisena Kiila pitää sopimukseen sisältyvää investointisuojaa. Investointisuojan nojalla yksityiset yhtiöt voivat haastaa valtioita oikeuden eteen. Näin saattaa tapahtua esimerkiksi silloin, kun valtioiden demokraattisesti luodut lait, kuten ympäristö- tai työsuojalait, haittaavat yritysten voitonpyyntiä. On todennäköistä, että yksityiset yhtiöt pystyvät sopimuksen investointisuojapykälän avulla jopa estämään uusien lakien hyväksyttämisen.